Leerder glo geskiet tydens ‘chaotiese’ betoging‘n Skermskoot uit ‘n video van die betoging. (Video: YouTube) ŉ Leerder is glo geskiet en nog een het ŉ meswond opgedoen tydens ŉ gewelddadige betoging Donderdag in Mthatha in die Oos-Kaap. Kapt. Dineo Koena, woordvoerder van die polisie, sê leerders van Attwell Madala High School het gister na die N2 buite die dorp opgeruk waar hulle klippe gegooi en bande gebrand het. Die leerders dring aan op uitbreiding van hul skoolgebou omdat die klaskamers oorvol is. Die Daily Dispatch berig ŉ gr. 9-leerder se pa beweer dié leerder is tydens die betoging in sy regterarm geskiet en moes hospitaal toe geneem word. Koena kon dit egter nie bevestig nie. ‘n Skermskoot uit ‘n video van die betoging. (Video: YouTube) Sy het erken die polisie het wel rubberkoeëls afgevuur om die betogende leerders onder bedwang te bring, maar kon nie bevestig of ŉ leerder deur die polisie se optrede beseer is nie, omdat die situasie “chaoties was”. Koena het verder gesê daar word beweer dat nog ŉ leerder in die harwar met ŉ mes gesteek is. Sake van openbare geweld en opsetlike saakbeskadiging word ondersoek.